Kuluttajamaiden kannattaisi nyt yhteisellä päätöksellä lisätä öljytuotteiden verotusta estääkseen hinnan laskua kääntämästä kulutusta nousuun ja pitääkseen maailmanmarkkinahinnan laskun mahdollisimman pitkäaikaisena.

En tiedä, mikä ajaa öljyn hintaa alas, mutta se lienee selvää, että hinnanlasku ei voi olla pysyvä. Halpa hinta houkuttelee markkinoille lisää kysyntää samalla, kun tarjonta jää aiottua pienemmäksi – monet tunnetut öljyvarat ovat niin kalliita hyödyntää, ettei koko touhu kannata, jos hinta on alle 100 $ ja nyt sen on siis alle 70 $. Maailmantaloudelle öljyn hinnanlasku tekee hyvää, koska ostajamaiden talous piristyy vaihtotaseen parantuessa ja ostovoiman lisääntyessä.

Itku pitkästä ilosta? Tässä valmistellaan suurta sikasykliä, joka voi johtaa alkuperäistä korkeampaan öljyn maailmanmarkkinahintaan. Öljyn halpa hinta houkuttelee ostamaan taas bensasyöppöjä autoja ja vie kannattavuuden vaihtoehtoisten polttoaineiden kehittämiseltä sekä siirtymiseltä sähköautoihin. Saattaapa joku hölmö asentaa taloonsa taas öljylämmityksenkin tai ainakin panna rahaa vanhan korjaamiseen.

Jotta kansantalouksien öljylasku pysyisi pitkään matalana, pitäisi öljytuotteiden hintoja verottamalla estää öljyn kulutuksen kasvu. Bensa olisi yhtä kallista kuin se oli kalliin öljyn aikana, mutta rahaa virtaisi öljysheikeille sekä Putinille vähemmän ja omalle valtiolle enemmän. Ostovoiman lisäys saadaan aikaa myös sillä, että lasketaan muuta verotusta, minkä lisääntyvät verotulot kohonneista öljytuotteiden veroista tekisivät mahdolliseksi.